賈文元生日
作者：范純仁
朝代：宋

paragraphs: 寶運興王國，真賢降帝庭。
乾坤深毓粹，河嶽共儲靈。
慶澤貽謀遠，光華變世丁。
精心該古學，夷步涉僊扃。
虎變騰彪蔚，鵬飛絕窈冥。
畋占渭濱兆，夢肖傅巖形。
姬旦興周典，桓榮授漢經。
四聰延啟沃，百辟仰儀刑。
金節臨全魏，天聲震北溟。
仁恩宣雨露，威令肅風霆。
玉壘兼前好，黄樞冠舊廳。
出封仍衮職，開國直龍廷。
樂育先儒學，憂勤察訟囹。
談賓延白屋，衛劍匣青萍。
體貌師臣貴，功名史筆青。
朝廷方倚重，民物傒圖寧。
大厦容棲翼，洪鍾謝寸莛。
徒能繼輿頌，傾意祝遐齡。